Peter Skaarup (DF), 2012-03-28:
Tak for svaret.
Ministeren siger, at det ikke er underholdning, den her realityserie, som man vist rolig kan kalde programmet, der hedder »Restaurant bag tremmer«.
Jeg tror nok, at der er mange, der har set det program, som vil være uenige med ministeren, og som netop vil mene, at det er ren underholdning.
Jeg har f.eks. set, at formanden for foreningen Hjælp Voldsofre, der har set en række af de her udsendelser, er dybt forarget på ofrenes vegne, over at man forherliger kriminelle.
Den tidligere drabschef for Københavns Politi har jo nøjagtig samme opfattelse.
Han er citeret i Ekstra Bladet den 21. marts for et spørgsmål i forhold til udsendelsen.
Han spørger: Hvorfor skal de forherliges, de kriminelle, mens ofrene går i glemselen?
Det er desværre det, der kommer ud af at lave den slags udsendelser i Danmarks Radio.
Jeg undrer mig over, at justitsministeren ikke meget klart kan sige, at det selvfølgelig ikke er rimeligt over for ofrene, at man forherliger kriminelle, der er drabsmænd, der er røvere, der er narkotikasmuglere, og som på forskellig vis har hærget og efterladt sig ofre i deres karriere som kriminelle.
De ofre føler sig gået for nær af den slags udsendelser.
Jeg ved ikke, hvor mange mails og henvendelser justitsministeren har fået, men vi har i Dansk Folkeparti fået mange mails og henvendelser i forbindelse med den slags serier.
Så jeg efterlyser egentlig ministerens holdning.
Ministeren siger, at det ikke kan betragtes som underholdning og blåstempler, som jeg hører det, det her program.
Jeg kunne godt tænke mig at høre: Er det virkelig holdningen?
Er det virkelig ministerens holdning, at det er i orden, at vi forherliger kriminelle på den her måde?
Spørgsmålet lyder sådan her: Vil ministeren på baggrund af den berettigede kritik, der er rejst af tv-underholdningsprogrammet »Restaurant bag tremmer«, hvor hardcore kriminelle gøres til tv-stjerner i et kokkeprogram af kokken Claus Meyer, sikre, at Kriminalforsorgen ikke medvirker med penge og faciliteter til realityshows, der forherliger kriminelle?
Vil ministeren på baggrund af den berettigede kritik, der er rejst af tv-underholdningsprogrammet »Restaurant bag tremmer«, hvor hardcore kriminelle gøres til tv-stjerner i et kokkeprogram af kokken Claus Meyer, sikre, at Kriminalforsorgen ikke medvirker med penge og faciliteter til realityshows, der forherliger kriminelle?
Det er da fint, at regeringen arbejder på de her ting.
Men det ændrer ikke ved, at vi lige nu har et program kørende på Danmarks Radios hovedkanal i den bedste sendetid, hvor familier, måske sammen med deres børn, kan sidde og opleve, hvordan groft kriminelle underholder Danmark med, hvad det er, de kan, og hvad det er, der skal ske med deres liv fremover.
Det er for mig at se en forherligelse af kriminelle, og mange ofre er fuldstændig enige
Men ministeren blåstempler åbenbart projektet og vil ikke tage afstand fra det, og det undrer mig.
Men jeg kunne godt tænke mig at spørge ministeren, om ministeren mener, det er rimeligt, at der i Kriminalforsorgens aftale med den her kok, der står for programmet, indgår kriminelle, der efter endt afsoning står til udvisning af Danmark.
Ifølge Den Korte Avis, som den hedder, er det sådan, at Kriminalforsorgen altså investerer i en kokkeuddannelse til en kriminel, der skal udvises af Danmark.
Mener ministeren, at det er rimeligt, og at det er fornuftigt?